Sejlerne holder sig væk, og det giver voldsomme tab både til havnene og byernes forretningsliv i Nordjylland.

Birger Isaksen, havnefoged i Sæby, kunne allerede i juli mærke, at der var markant færre sejlere i havnen end normalt for en sommer -Der kom vi godt bagefter. Det vejr var en skandale, siger Birger Isaksen. Sæby Havn mangler allerede nu næsten 1100 gæstesejlere i forhold til sidste år -Vi har ikke haft så elendigt vejr siden 1993, siger havnefogeden. Sejlerægteparret Pedersen fra Norge udsatte deres sædvanlige tur til Sæby i juli og er først kommet nu. -Mange af vores norske sejlervenner har droppet turen til Nordjylland i år. Ikke så meget på grund af kulden, men fordi I har haft så meget blæsevejr, siger Per Pedersen, norsk sejlerturist i Sæby. Sæby Havn og Skagen Havn står tilsammen med et tab på en halv million kroner, fordi de mangler gæstebåde. Dertil kommer betydelige tab i de andre kommunalt ejede havne i Frederikshavn. -Der har slet ikke været sejlervejr i år. Det er rigtig træls, men det er endnu værre, at vi har 10.000 færre til at bruge penge i lokalsamfundet. Så løber tallene hurtigt, siger Bent Westerberg, centerchef i Frederikshavn Kommune. Nye, planlagte tiltag bliver nu droppet i Sæby og Skagen, men ifølge havnefogederne er det ikke muligt at spare yderligere -Hvis de skal have en hjælpende hånd, så bliver vi nødt til at tage det op politisk, siger centerchefen.